Roald a re: “Mmulatsela mongwe yo o direlang kwa Finnmark, e bong Mario, o ne a re botsa potso e re neng re sa e lebelela, ya gore a re ka itumelela go fudugela wa toropong e e bidiwang Lakselv, go ya go thusa phuthego e e nang le baboledi ba le 23.” Roald o ne a gakgamadiwa thata ke potso eo. O tlhalosa jaana: “Nna le Elsebeth re kile ra akanya ka go ya go direla kwa go neng go na le tlhokego e kgolwane gone—mme seo re ne re tla se dira fa bana ba setse ba godile e bile ba tswile mo lelapeng.” Tota e bile malatsi a le mmalwa a Roald a a feditseng a rera mo kgaolong eo e e kgakala, a ne a mo thusa go bona gore batho ba iketleeleditse go ithuta ka ga Jehofa. Batho ba ne ba tlhoka thuso gone jaanong e seng nako e e tlang. A re: “Potso eo e ne ya tshwenya segakolodi sa me ya ba ya ntlhora boroko masigo a le mmalwa.” Morago ga moo, Mario o ne a tsamaya ka koloi le Roald le lelapa la gagwe a ba isa kwa Lakselv, e e ka nnang dikilometara di le 240 kwa borwa jwa Kjøllefjord. Mario o ne a batla gore Roald le lelapa la gagwe ba iponele phuthego eno e nnye.